DECIZIA 2008/918/PESC A CONSILIULUI
din 8 decembrie 2008
privind lansarea operației militare a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta)
CONSILIUL UNIUNII EUROPENE,
având în vedere Tratatul privind Uniunea Europeană, în special articolul 17 alineatul (2),
având în vedere Acțiune comună 2008/851/PESC a Consiliului din 10 noiembrie 2008 privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (1) (operație denumită „Atalanta”), în special articolul 5,
întrucât:
(1)
În Rezoluția sa 1814 (2008) privind situația din Somalia, adoptată la 15 mai 2008, Consiliul de Securitate al Organizației Națiunilor Unite (CSONU) a solicitat statelor și celorlalte organizații regionale ca, printr-o coordonare strânsă a acțiunilor lor, să adopte măsuri de protejare a navelor care participă la transportul și acordarea ajutoarelor umanitare destinate Somaliei și activităților autorizate de Organizația Națiunilor Unite.
(2)
În Rezoluția sa 1816 (2008) privind situația din Somalia, adoptată la 2 iunie 2008, CSONU și-a exprimat preocuparea față de amenințarea pe care actele de piraterie și jaful armat comise asupra navelor o reprezintă pentru furnizarea ajutoarelor umanitare către Somalia, pentru securitatea rutelor maritime comerciale și pentru navigația internațională. CSONU a încurajat, în special, statele care doresc să utilizeze rutele maritime comerciale aflate în largul coastelor somaleze să consolideze și să coordoneze, în cooperare cu guvernul federal de tranziție (GFT), acțiunea desfășurată în scopul descurajării actelor de piraterie și a jafului armat comise pe mare.
(3)
În Rezoluția sa 1838 (2008) privind situația din Somalia, adoptată la 7 octombrie 2008, CSONU a salutat planificarea aflată în curs a unei eventuale operații navale militare a Uniunii Europene, precum și alte inițiative internaționale și naționale adoptate în scopul punerii în aplicare a Rezoluțiilor 1814 (2008) și 1816 (2008) și a solicitat cu insistență tuturor statelor care dispun de mijlocele necesare să coopereze cu GFT în lupta împotriva pirateriei și a jafului armat comise pe mare, în conformitate cu dispozițiile Rezoluției sale 1816 (2008). CSONU a solicitat, de asemenea, cu insistență tuturor statelor și organizațiilor regionale să acționeze în continuare, în conformitate cu dispozițiile Rezoluției 1814 (2008), pentru protejarea convoaiele maritime din cadrul Programului alimentar mondial (PAM), acestea având o importanță vitală pentru asigurarea furnizării ajutoarelor umanitare către populația somaleză.
(4)
Prin scrisoarea din 14 noiembrie 2008, GFT a comunicat Secretarului General al Organizației Națiunilor Unite oferta care i-a fost făcută, în conformitate cu alineatul (7) din Rezoluția 1816 (2008).
(5)
Uniunea Europeană ar putea fi chemată să se sprijine pe rezoluțiile subsecvente ale CSONU cu privire la situația din Somalia.
(6)
În conformitate cu articolul 6 din Protocolul privind poziția Danemarcei anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la elaborarea și la punerea în aplicare a deciziilor și acțiunilor Uniunii Europene care au implicații în domeniul apărării și, prin urmare, nu contribuie la finanțarea operației,
DECIDE:
Articolul 1
Se aprobă planul operațional și regulile de angajare în ceea ce privește Operația militară a UE în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei, operație denumită în continuare „Atalanta”.
Articolul 2
Operația Atalanta se lansează la 8 decembrie 2008.
Articolul 3
Comandantul operației Atalanta este autorizat, cu efect imediat, să emită ordinul de activare (ACTORD) în vederea desfășurării forțelor și a începerii executării misiunii.
Articolul 4
Prezenta decizie produce efecte de la data adoptării.
Articolul 5
Prezenta decizie se publică în Jurnalul Oficial al Uniunii Europene.
Adoptată la Bruxelles, 8 decembrie 2008.